Lapland Hotelsin omistaja Pertti Yliniemi lupaa Kova talous -haastattelussa alueen matkailubuumin tekevän taas uuden ennätyksen. Nousukiito on paljon kiinalaisten ansiota, mutta se ei ole kaikkien mieleen: japanilaisten Lapin matkailu on selvässä laskussa.

Lapland Hotelsin omistajalla ja Lapin keisariksikin sanotulla Pertti Yliniemellä on vankka näppituntuma Lapin matkailun kaikkiin ulottuvuuksiin.

Hän omistaa parikymmentä hotellia, useita hiihtokeskuksia ja kunnon siivun Lapin Safarit -yhtiöistä. Yrityspalettiin kuuluu myös autojen talviajon testausrata.

Lapin matkailussa viime vuodet ovat sujuneet hyvin. Halventuneen ruplan takia venäläisten matkustus on kyllä romahtanut, mutta samaan aikaan kiinalaisten Lapinkuume on ampaissut nousuun.

Lähde: Tilastokeskus Kuva: Antti Parviala / Yle

Kiinalaisten Lapin matkailu ylitti 10 000 yöpymisen rajan vasta 2014, mutta viime vuonna se oli jo lähes kuusinkertainen. Myös tämän vuoden alku lupaa kasvua.

Väärää kasvua Kiinasta?

Kasvu ei ole kaikkien mieleen.

Matkailubisneksessä on saatu huomata, että japanilaiset turistit eivät viidy, jos kiinalaisia on liikkeellä sankoin joukoin.

Kuten oheinen kuva kertoo, japanilaiset jäivät viime vuonna jo kiinalaisia pienemmäksi ryhmäksi Lapissa.

Aihe on vaikea matkailualalle. Kaikki asiakkaat ovat tärkeitä.

Onko siinä perää, että japanilaiset todella välttelevät kiinalaisia?

– Voi olla, mutta tämän kanssa täytyy elää ja kaikille eri kulttuureille täytyy rakentaa omat, sopivat tuotteet, Yliniemi muotoilee.

– Eri majoitusyksiköt tekevät jonkun kansallisuuden tai matkatoimiston kanssa yhteistyötä. Mennään asiakkaan ehdoilla, hän kuvailee.

YLE

Joka tapauksessa Lapin matkailussa suunta on vahvasti ylöspäin. Kovassa kasvussa piilee omat vaaransa.

– Kehittäminen lipsuu helposti väärille urille, Yliniemi varoittaa.

Massamatkailuun ei saa sortua, vaan majoituksen ja muiden palveluiden laadusta täytyy pitää huolta.

Enää tulivuori voi estää ennätyksen

Varoituksista huolimatta Yliniemi lupaa tästä vuodesta Lapinmatkailun ennätysvuotta.

– No, ehdottomasti, elleivät mitkään tulivuoret tai muut tule sekoittamaan tilannetta.

Maaliskuussa Lapin hotellit ovat selvästi täydempiä kuin Suomessa keskimäärin. Tuoreimman tilaston mukaan Lapin hotellien käyttöaste oli 67 prosenttia, kun luku koko maassa oli vain 54.

Mutta sesonki on yhä ongelma. Huhtikuun jälkeen hiljenee. Koko vuonna Lapin hotellien kapasiteetista on käytössä vain alle puolet. Tosin viime vuosi oli ennätys vuosikausiin: käyttöaste 50,5 prosenttia.

Hälyttävä tilanne: kaivosteollisuus uhkaa

Matkailun ja teollisuuden yhteensovittaminen on Lapin sitkeä kitkakohta.

– Meillä on uhkana metsätalous ja kaivosteollisuus, jotka eivät sovi matkailukeskuksien lähelle ollenkaan, Yliniemi painottaa.

Antti Parviala / Yle

Kolarissa tilanne on Yliniemen mielestä jo “hälyttävä” kaivoshankkeen takia. Yliniemi pitää matkailuelinkeinoa huomattavasti kestävämpänä kuin kaivoksia.

– Matkailu työllistää enemmän kuin kaivostoiminta. Kaivostoiminta voi alkaa ja loppua 20 vuodessa. Mutta matkailu ei ole loppumassa ollenkaan ja on erittäin työllistävä.

"Mielivaltainen Metsähallitus"

Yli 30 vuotta Lapin hotellibisnestä pyörittänyt Yliniemi sanoo, että tällä hetkellä matkailuyrittäjää kuunnellaan.

Finnair lisäsi viime vuonna Lappiin 600 lentoa. Muutkin lentoyhtiöt ovat hereillä ja Yliniemen mukaan ensi talvena Lappiin tulee tuhat suoraa lentoa muilta yhtiöiltä kuin Finnairilta.

Mutta aivan kaikki ei ole kohdallaan. Valtion maankäyttö kuulemma hidastaa alan kehitystä

– Metsähallituksen maankäyttöpolitiikka on ollut valtion talouden kannalta aika kehnoa.

Mitä pitäisi muuttaa?

– Esimerkiski maan hinnoittelu on ihan mielivaltaista. Sillä on tehty vahinkoa aluetaloudelle, yrityksille ja valtiolle, Lapin keisari jyrisee.